জয়পতাকা স্বামী
জয়পতাকা স্বামী () : জয়পতাকা স্বামী ১৯৪৯সালের ৯ এপ্রিল উত্তর আমেরিকার মিলওয়াকির উইসকনসিনে জন্মগ্রহণ করেন এবং তিনি ইন্টারন্যাশানাল সোসাইটি ফর কৃষ্ণ কনসাসনেসের (ইসকন) একজন বৈষ্ণব ধর্মগুরু। তিনি ছিলেন অভয়চরণারবিন্দ ভক্তিবেদান্ত স্বামী প্রভুপাদের বায়োজ্যেষ্ঠ শিষ্য । বর্তমানে তিনিই একমাত্র আধ্যাত্মিক গুরু হিসেবে দীক্ষিত করা শুরু করেন (ইসকন গুরু), গভর্ণিং বডি কমিশন-এর সদস্য, ভক্তিবেদান্ত বুক ট্রাস্টের বিভাগীয় ট্রাস্টি নিযুক্ত আছেন ।
জন্ম, শৈশব ও শিক্ষা
জয়পতাকা স্বামী ১৯৪৯ সনের ৯ই এপ্রিল (রাম নবমী পরবর্তী একাদশী তিথিতে) আমেরিকার উইস্কনসিনের মিলওয়াকিতে জন হুবার্ট ও লরেইন এ্যার্ডম্যানের পুত্ররূপে জন্মগ্রহণ করেন। তাঁর নাম ছিল জন গর্ডন এ্যার্ডম্যান। তিনি অত্যন্ত সম্পদশালী পরিবারে জন্মগ্রহণ করেন। তাঁর পিতামহ বিশাল একটি রংয়ের কারখানার প্রতিষ্ঠাতা ছিলেন, যেটির মূল্যমান তাঁর জন্মের সময়ই লক্ষ লক্ষ ডলারের অধিক ছিল। পরবর্তীতে শ্রীল জয়পতাকা স্বামী মহারাজ যখন দেখেন যে তাঁর নাম – গর্ডন জন (গৌর ধন জন) – প্রভুপাদ কর্তৃক বিবৃত বাণীকেই সমর্থন করে, যে তিনি এবং আরো দু’জন ভক্ত পূর্বে শ্রীচৈতন্য মহাপ্রভুর পার্ষদ ছিলেন এবং সারা বিশ্বে কৃষ্ণভাবনামৃত প্রচারের সুবিধার্থে তাঁরা পশ্চিমে জন্মগ্রহণ করেছেন।
যখন জয়পতাকা মহারাজের বয়স এগার বছর, তখন তিনি তাঁর পিতামহের পরামর্শে ঈশ্বরের নাম জপ করার মাধ্যমে চর্মরোগ হতে আরোগ্যতা লাভ করেন। ১৪ বছর বয়সে সেন্ট জনস্ একাডেমী হতে তিনি প্রায় একরকম প্রচেষ্টা ছাড়াই কলেজে ভর্তির জন্য প্রস্তুতি পরীক্ষায় শীর্ষ স্থানসহ অর্জন করেন। আমেরিকার বেশ কয়েকটি স্বনামধন্য বিশ্ববিদ্যালয় তাঁকে শিক্ষা, বইপত্র, খাদ্য, বাসস্থান, আনুষঙ্গিক খরচসহ পূর্ণকালীন মেধাবৃত্তি প্রদানের প্রস্তাব দেয়। তিনি ব্রাউন বিশ্ববিদ্যালয়ের প্রস্তাব গ্রহণ করেন। সেখানে নবীন ছাত্র হিসেবে আমন্ত্রিত এক বক্তৃতায় বুদ্ধদেবের জীবনীর উপর আলোচনায় তিনি এমনই আলোড়িত হন যে পড়াশোনার প্রতি সমস্ত আগ্রহ হারিয়ে ফেলেন এবং একজন পারমার্থিক গুরুর অন্বেষণ শুরু করেন। অন্বেষণ ও তপস্যায় কিছু কাল অতিবাহিত হলে গুরুকে খুজেঁ পেতে তিনি ভারতে যাবার সিদ্ধান্ত নেন।
যখন তিনি ভারতে যাবার প্রস্তুতি নিচ্ছিলেন, তখন একদিন আন্তর্জাতিক কৃষ্ণভাবনামৃত সংঘের প্রতিষ্ঠাতা আচার্য, কৃষ্ণকৃপাশ্রীমূর্তি এ. সি. ভক্তিবেদান্ত স্বামী প্রভুপাদের শিষ্যদেরকে পার্কে কীর্তন ও ব্যাক টু গডহেড পত্রিকা বিতরণ করতে দেখলেন। একজন ভক্ত তাঁকে ব্যাক টু গডহেড পত্রিকা দেবার জন্য এগিয়ে আসলে তার কপালে অংকিত তিলক দেখে তিনি স্তব্ধ হয়ে গিয়েছিলেন এবং তাঁর তখন এমন বিস্ময়কর অনুভূতি হচ্ছিল যে তিনি হঠাৎ দৌড়াতে লাগলেন। কয়েক মিনিট দৌড়ানোর পর তিনি থামলেন ও চিন্তা করতে লাগলেন যে তিনি কী দেখেছেন এবং কেনই বা তিনি এত প্রভাবিত হলেন। অনুভূতিটি ছিল দীর্ঘদিন পর পুনরায় কোন কিছু দেখতে পাওয়ার, তাঁর স্মৃতিতে সুপ্ত ও লুকায়িত কোন কিছুর পুণর্জাগরণের। তিনি পার্কে ফিরে গেলেন, কিন্তু ততক্ষণে ভক্তরা চলে গিয়েছিল।
তখন থেকেই তিনি হরে কৃষ্ণ ভক্তদের খোঁজ করতে শুরু করলেন। যেহেতু ইসকন তখন পর্যন্ত তেমন সুপরিচিত ছিল না, তাই দীর্ঘদিন তিনি তাদেরকে খুজেঁ পাননি। অবশেষে সানফ্রানসিস্কোতে রথযাত্রার প্রস্তুতি চলাকালীন সময়ে তিনি ইসকন কেন্দ্রটির ঠিকানা খুজেঁ পান। তিনি মন্দিরে আসেন, যেখানে শ্রীমান জয়ানন্দ প্রভু জগন্নাথদেবের রথ প্রস্তুত করছিলেন। জয়ানন্দ প্রভু শ্রীল জয়পতাকা স্বামী মহারাজকে রথের সেবায় নিযুক্ত করেন। পরবর্তীতে তিনি শ্রীল প্রভুপাদের দর্শন লাভ করেন যিনি তাকে অনুপ্রাণিত করার জন্য তাঁর সাথে প্রসাদ গ্রহণের আমন্ত্রণ জানিয়েছিলেন  এবং তিনি যেন সাধারণ সেবাসমূহের চেয়েও আরও বেশি সেবা পান সে বিষয়টিও নিশ্চিত করেন।
ইসকনের সংস্পর্শে আসার দুই মাসের মধ্যে শ্রীল জয়পতাকা স্বামী মহারাজ ইসকনের আদর্শে নিজেকে উৎসর্গ করার সিদ্ধান্ত নেন। জয়ানন্দ প্রভু তাঁর মস্তক মুন্ডন করে দেন এবং সকলে খুবই আশ্চর্যান্বিত হয়েছিল যে ইসকনের সংস্পর্শে আসার কেবল দুই মাসের মধ্যে তিনি মস্তক মুন্ডন করে যোগদান করেছিলেন। ১৯৬৮ সালে কানাডার মন্ট্রিয়েলে জন গর্ডন প্রথম দীক্ষা প্রাপ্ত হন এবং তাঁর নাম হয় জয়পতাকা দাস ব্রহ্মচারী। অতি শীঘ্রই নিউইয়র্কে তিনি দ্বিতীয় দীক্ষায়ও ভূষিত হন।
বেশ কয়েক বছর পর মায়াপুরে সৃষ্ট একটি কঠিন পরিস্থিতি সম্পর্কে আলোচনার সময় শ্রীল প্রভুপাদ ‘জয়পতাকা’ নামটি সম্পর্কে নিম্নরূপ বলেন:
জয়পতাকা মহারাজ: আপনি আমাকে জয়পতাকা নাম দিয়েছেন। আমি আশা করছি নামটি সত্য প্রতীয়মান হয়, আমাদের যেন বিজয় হয়।
শ্রীল প্রভুপাদ: ইতোমধ্যে সেটি হয়ে গেছে।
জয়পতাকা মহারাজ (তখন জয়পতাকা দাস) সেসময়ে ইসকন ও শ্রীল প্রভুপাদের প্রতি বেশ কিছু সেবা শুরু করেছিলেন। তার মাঝে সবচেয়ে বেশি গুরুত্বপূর্ণ সেবাটি ছিল মন্ট্রিয়েল মন্দিরের অধ্যক্ষতার। শ্রীল প্রভুপাদ একটি পত্রে তাঁকে লিখেছিলেন, “আমার মনে হয় এই মুহূর্তে তোমার মন্ট্রিয়েল ত্যাগ করা ঠিক হবে না।… সেখানে তোমার সেবা অত্যন্ত বেশি গুরুত্বপূর্ণ।”
মন্ট্রিয়েলে থাকাকালীন সময়ে মহারাজ গ্রন্থ মুদ্রণ ও সারাবিশ্বের ইসকন মন্দিরগুলোতে সেগুলো প্রেরণ করার সেবায় যুক্ত ছিলেন। ৬ই অক্টোবর, ১৯৬৮তে একটি পত্রে শ্রীল প্রভুপাদ তাঁকে লিখেন, “আমি ছাপাখানার কাজ শুরু করতে আগ্রহী। তুমি যদি এর ব্যবস্থা করতে পারো তবে খুব ভালো হয়।” তখন থেকে তিনি ভক্তিবেদান্ত বুক ট্রাস্টের সেবায় রত ছিলেন এবং এখনো বিবিটির একজন ট্রাস্টি হিসেবে তিনি সেবা করে চলেছেন।
পরবর্তীতে শ্রীল প্রভুপাদের আদেশে টরন্টোতে নতুন কেন্দ্র স্থাপনের জন্য তিনি সেখানে গমন করেন। জগদীশ যখন অধ্যক্ষ হিসেবে টরন্টো মন্দিরের সেবাভার গ্রহণ করলেন তখন তিনি তাঁর নির্দিষ্ট সেবা সম্পর্কে জানতে চেয়ে শ্রীল প্রভুপাদকে একটি পত্র লিখেন এবং শ্রীল প্রভুপাদ তাকে দীর্ঘমেয়াদী ভিসা নিয়ে ভারতে আসার জন্য বললেন এবং চিঠিতে ‘আমাদের সেখানে এক বিশাল একটি কাজ সম্পন্ন করার প্রয়োজন আছে’ উল্লেখ করেন ।
সম্ভাব্য সর্বনিম্ন খরচে সবচেয়ে বেশি পথ ভ্রমণে ভারত অভিমুখে শ্রীল জয়পতাকা স্বামীর বিমানযাত্রাটি পরিব্রাজকতায় তাঁর অভিজ্ঞতার ইঙ্গিতই দান করে। তিনি ৪৮ঘন্টায় ইতিহাসের সর্বনিম্ন খরচে মন্ট্রিয়েল, লন্ডন, ব্রাসেলস, বোম্বে হয়ে অবশেষে কোলকাতায় অবতরণ করেন।
কোলকাতায় জয়পতাকা মহারাজ ফল ও সবজি বাজারে গিয়ে বাংলা শিখতে শুরু করেন। অন্যান্য ভক্তদের সাথে তিনি গৃহানুষ্ঠান পরিচালনা করতেন, প্যান্ডেল অনুষ্ঠানের আয়োজন করতেন এবং নগরে অনেক বিদ্রোহ থাকা সত্ত্বেও নিজে নগর সংকীর্তনে ও গ্রন্থ প্রচারে বের হতেন।
শীঘ্রই ভক্তরা মায়াপুরে নতুন স্থান খুজেঁ পেল এবং ১৯৭০ সালের ২৯ই অগাস্ট শ্রীল প্রভুপাদ ভারতে পৌঁছালেন। যখন তিনি পৌঁছালেন তখন সকলেই জানত যে আমেরিকায় ইতোমধ্যেই প্রভুপাদ ৯জনকে সন্ন্যাস দীক্ষা প্রদান করেছেন। একদিন শ্রীল প্রভুপাদ জয়পতাকা দাসকে ডেকে জিজ্ঞাসা করলেন যে সে সন্ন্যাস গ্রহণ করতে ইচ্ছুক কিনা এবং উত্তরে তিনি বললেন, “হ্যাঁ প্রভুপাদ, আপনি যা ইচ্ছা করেন।”
এভাবে ১৯৭০ সালে কোলকাতায় রাধাষ্টমীর পুণ্য তিথিতে শ্রীল প্রভুপাদ ব্যক্তিগতভাবে অগ্নিযজ্ঞানুষ্ঠান করেন এবং জয়পতাকা দাস তাঁর সন্ন্যাস দীক্ষা লাভ করেন। অতঃপর শ্রীল প্রভুপাদের এই ১২তম সন্ন্যাসী শিষ্য ত্রিদন্ডী ভিক্ষু জয়পতাকা স্বামী নামে পরিচিতি লাভ করেন।
মায়াপুরে প্রবেশ ও পবিত্র ধামের সেবাভার গ্রহণ
মায়াপুরে ইসকনের ভূমির ব্যবস্থা হয়ে গেলে শ্রীল প্রভুপাদের নির্দেশনায় শ্রীল জয়পতাকা স্বামী মহারাজ সেখানে আসেন। যখন তিনি প্রথম মায়াপুরে প্রবেশ করেন, ধামের পবিত্রতা অনুধাবন করতে পেরে তিনি তাঁর বিনম্র প্রণতি নিবেদন করেন এবং বৃন্দাবনে প্রবেশের পর ধামের মাটিতে শ্রীকৃষ্ণের পদচিহ্ন দর্শনে অক্রুরের অনুভূতিকে স্মরণ করে, গঙ্গা পাড়ের শীতল মৃত্তিকা তিনি মস্তকে লেপন করলেন।
শ্রীল জয়পতাকা স্বামী মহারাজের সাথে আরো ৫জন ভক্ত ছিলেন। কোষে সঞ্চয় কম থাকার কারণে তিনি কৃষিকাজ শুরু করেন। তিনি অনেক গ্রন্থ অধ্যয়ন করে সেখান থেকে বিভিন্ন পদ্ধতি সম্পর্কে অবগত হন এবং এভাবে উৎকৃষ্ট মানের ফসল ফলান। স্থানীয় কৃষকেরা আশ্চর্যান্বিত হয়েছিল এবং তাঁর নিকট হতে কৃষিকাজের পদ্ধতিগুলো শিখতে চেয়েছিল। এভাবে তিনি স্থানীয় লোকদের সাথে এক দীর্ঘস্থায়ী সম্পর্ক গড়ে তোলেন। মহারাজ তাদেরকে কৃষিবিদ্যার আধুনিক কলা-কৌশলগুলো শিখিয়ে ছিলেন এবং কৃষকেরা তাঁকে বাংলা ভাষা শিখিয়েছিলেন। তিনি বাংলায় প্রবচন দিতে শুরু করেন যেখানে কয়েকজন শ্রোতা তাঁর ভুল সংশোধন করে দিতেন এবং এভাবে শীঘ্রই তিনি বাংলা ভাষায় পারদর্শীতা লাভ করেন। এমনকি ১৯৬৮সালে পাশ্চাত্যে অবস্থানের সময়ই জয়পতাকা মহারাজ বাংলা শিখতে চেয়েছিলেন, কিন্তু তখন সেখানে এটির প্রয়োজন ছিল না। কিন্তু তাঁর এই অভিলাষ স্বয়ংক্রিয়ভাবেই পূর্ণ হয়েছিল যখন শ্রীল প্রভুপাদ তাকে পশ্চিম বাংলায় পাঠালেন।
প্রাথমিক সময়ে মায়াপুরে জীবনযাত্রা অনেক কঠিন ও বিপদশঙ্কুল ছিল। ভক্তদেরকে কুঁড়ে ঘরে মাটিতে ঘুমাতে হত। নিজেদের উৎপাদিত ফসলে জীবন ধারণ করতে হত বলে একটানা তিন মাস তাদেরকে একই সবজি খেতে হত। একবার প্রভুপাদ যখন সেখানে ছিলেন তাঁর টয়লেটে তখন একটি বিশাল গোখরা সাপ পাওয়া গিয়েছিল। তিনি তখন জয়পতাকা মহারাজকে চিৎকার করে ডেকেছিলেন এবং তিনি অত্যন্ত দক্ষতার সাথে প্রভুপাদকে সে পরিস্থিতি থেকে রক্ষা করেছিলেন। পরবর্তীতে প্রধান ফটকের কাছে তারা তিন কক্ষের একটি গুদামঘর নিমার্ণ করিয়েছিলেন।
জয়পতাকা মহারাজ শীঘ্রই মায়াপুরে নিমার্ণকাজের তত্ত্বাবধান করতে শুরু করেন এবং চারুশিল্পসম্মত পদ্মভবন নির্মিত হয়। কিন্তু দুষ্ট চক্রের লোকেরা ভক্তদের জন্য সমস্যার সৃষ্টি করতে শুরু করে। ইসকনের ভক্তদের ও সম্পত্তির সুরক্ষার জন্য তিনি শ্রীল প্রভুপাদ এবং পুলিশের সম্মতি নিয়ে একটি বন্দুক রাখতেন। সে সময়ে তাঁর সাথে থাকতেন এমন একজন ভক্ত মন্তব্য করেছিলেন, “তিনি (জয়পতাকা মহারাজ) একজন দক্ষ শ্যুটার ছিলেন।”
রাতে পাহাড়ার জন্য জয়পতাকা মহারাজ ‘কৃষ্ণ দল’, ‘অর্জুন দল’ প্রভৃতি নামে ভক্তদের দ্বারা দল গঠন করেন। মায়াপুরে তাঁর সকল সেবাতেই জয়পতাকা মহারাজ অত্যন্ত যত্নবান ছিলেন। তিনি খুব সতর্ক ছিলেন একটি অন্নও যেন অযথা নষ্ট না হয়। তিনি দিন-রাত পরিশ্রম করতেন এবং অধিকাংশ সময়ই প্রসাদের জন্য তাঁর অন্তত দুই ঘন্টা দেরী হত। যেসকল ভক্তরা তাঁর অধীনে কাজ করতেন তারা সবসময় খেয়াল করতেন যে তারা যখনই কোন ব্যাপারে তাঁর নিকট যেতেন তিনি কেবল সেটি সমাধানই করতেন না, সেটি সম্প্রসারণের নতুন মাত্রাও তাতে যোগ করতেন। তাঁর সাথে কাজ করেছেন এমন একজন প্রবীণ ভক্ত মন্তব্য করেছেন, “খুব কম ব্যক্তিই হৃদয়ের গভীর থেকে ইসকন মায়াপুরের জন্য চিন্তা করতেন। জয়পতাকা মহারাজের অভিজ্ঞতা, আনুগত্য ও হৃদয়ে মায়াপুর ধারণ করার ক্ষমতা ছিল অতুলনীয়।”
ভারতবর্ষে প্রচার
শ্রীল প্রভুপাদের অনুমতিক্রমে জয়পতাকা মহারাজ ভারতীয় নাগরিকত্বের জন্য আবেদন করেন। অর্থাৎ তখন তিনি ভারত ছেড়ে যেতে পারতেন না। তিনি তখন বাংলার গ্রামগুলোতে প্রচার ও গ্রন্থ বিতরণের মাধ্যমে সময়ের সদ্ব্যবহার করেন। শ্রীল প্রভুপাদ জয়পতাকা মহারাজকে প্রতি মাসে ১০,০০০ বড় গ্রন্থ ও ১,০০,০০০ ছোট গ্রন্থ প্রচারের নির্দেশ দেন।
তিনি গ্রন্থ প্রচারের জন্য বাজারের স্থান, প্যান্ডেল অনুষ্ঠান, পার্বণ উৎসব এবং নামহট্ট- এসকল অনন্য উপায় খুজেঁ বের করতেন। মহারাজ কেবল নগরেই নয়, ভারতের গ্রামগুলোতে প্রচারে সমান প্রাধান্য দেন।
ভগবানের রাজ্য
মায়াপুরে বৈদিক তারা মন্ডল মন্দির নির্মাণের দূরদৃষ্টি শ্রীল প্রভুপাদের ছিল। তিনি বিজ্ঞানীদের সাথে সে ব্যাপারে কথা বলছিলেন এবং তাদেরকে শ্রীমদ্ভাগবতমের ৫ম স্কন্দ থেকে ধারণা নিয়ে গ্রহমন্ডলির নকশা প্রস্তুত করার কথাও বলেছিলেন। তিনি শ্রীল জয়পতাকা মহারাজকেও সে ব্যাপারে ধারণা নেওয়ার জন্য নির্দেশ দেন।
একদিন শ্রীল প্রভুপাদের কক্ষে তাঁকে দর্শন করতে গেলে শ্রীল প্রভুপাদ তাকে বলেন, “আমি তোমাকে ভগবানের রাজ্য দিলাম। তুমি এর উন্নয়ন সাধন কর।” জয়পতাকা মহারাজের নিকট এটি একইসাথে গুরুগম্ভীর ও কৌতুকপূর্ণ বলে মনে হল।
শ্রী মায়াপুর চন্দ্রোদয় মন্দিরের প্রাথমিক উন্নয়ন কাজ চলাকালীন সময়ে যখন মায়াপুরের প্রতিষ্ঠিত বিগ্রহ, শ্রীশ্রী রাধামাধবকে মায়াপুরে নিয়ে আসা হল জয়পতাকা মহারাজ তাঁদেরকে চিনতে পারলেন, কারণ তিনি তাদেরকে পূর্বেই স্বপ্নে দর্শন করেছিলেন যখন তিনি পাশ্চাত্য দেশে প্রচারে নিযুক্ত ছিলেন।
১৯৭৭ সালে সেখানকার কিছু গ্রামবাসী ইসকন মায়াপুরে আক্রমণ চালায়। তারা সবকিছু ছিনিয়ে নিয়ে যেতে চেষ্টা করেছিল এবং ভক্তদেরকে গ্রেপ্তারও করা হয়েছিল। তখন শ্রীল জয়পতাকা স্বামী মহারাজ গ্রামবাসীদের প্রস্তুত করে মায়াপুর থেকে চাঁদকাজীর সমাধি ও সেখান থেকে জগন্নাথ মন্দির পর্যন্ত বিশাল প্রতিবাদ মিছিলের আয়োজন করেন। ১৬৮টি কীর্তন দলে বিভক্ত প্রায় ২৫,০০০ লোক সে মিছিলে অংশগ্রহণ করেন।
নামহট্ট
জয়পতাকা স্বামী মহারাজ ভারতে পদার্পণ করার পূর্বে, ১৯৭০ সালে লস এঞ্জেলসে একটি গির্জার সামনে শ্রীল প্রভুপাদ তাকে বলেছিলেন, ভবিষ্যতে মন্দির গুলোতে কেবল গুটিকয়েক ভক্ত অবস্থান করবে, অধিকাংশ ভক্ত গৃহেই কৃষ্ণভাবনার অনুশীলন করবে। সেসময় জয়পতাকা স্বামী মহারাজের পক্ষে তা অনুধাবন করা ছিল সত্যিই কঠিন, কেননা, তখন কোন নামহট্ট ছিল না। ভক্তেরা প্রায় সবাই মন্দিরেই থাকত।
পরবর্তীতে, কিছু কিছু ঘটনা, যেমন প্রতিবাদ পদযাত্রা, ১৬৮ টি কীর্তনদল সংগঠন, গ্রন্থ প্রচার সেবা এবং প্যান্ডেল অনুষ্ঠানসমূহের মাধ্যমে তিনি অনুধাবন করেন যে অনেক ব্যক্তিই কৃষ্ণের শরণাগত হতে আগ্রহী, শুধু একটু বিশেষ যত্নের প্রয়োজন। এই ভক্তদের প্রশিক্ষণ ও তাঁদের যথাযথভাবে ব্যবহারের জন্যে জয়পতাকা স্বামী মহারাজ একটি ইসকন সংকীর্তন সংস্থা গঠন করবেন বলে মনঃস্থির করলেন। এই প্রকল্পের কথা জেনে শ্রীল প্রভুপাদ তাকেঁ প্রাণভরে আশীর্বাদ করে বললেন, গ্রামবাসীরা মন্দিরে এসে কয়েকদিন অবস্থান করার সুযোগ গ্রহণ করতে পারে। এতে করে তারা কৃষ্ণভাবনার স্বাদ পাবে এবং গ্রামে ফিরে গিয়ে একইভাবে অন্যদেরও অনুপ্রাণিত করতে পারবে।
শ্রীল প্রভুপাদের তিরোভাবের পর, একদিন শ্রীল জয়পতাকা স্বামী মহারাজ, শ্রীল ভক্তিচারু স্বামী মহারাজের নিকট গৌড়ীয় পত্রিকার একটি সংখ্যার খোঁজ পান, যেখানে নামহট্ট প্রচারের বিস্তারিত বিবরণ ছিল। নামহট্টের সূচনা, প্রচার ও প্রসারে এটি ছিল এক বিশেষ অনুপ্রেরণা। সাম্প্রতিক সময়ে নামহট্ট প্রচারের আরও বিস্তার সাধন এবং প্রত্যেক সদস্যের ব্যক্তিগত তত্ত্বাবধান নিশ্চিত করতে শ্রীল জয়পতাকা স্বামী মহারাজ ভক্তিবৃক্ষ কার্যক্রমের প্রবর্তন করেন। এর মাধ্যমে সকলের জন্যে প্রচারে যুক্ত থাকার পাশাপাশি শুদ্ধভক্তির স্তরে উন্নয়নের জন্যে প্রয়োজনীয় প্রশিক্ষণেরও সুযোগ মেলে।
নিতাই পদ কমল বৈতরণী
একবার মায়াপুরের একজন ভক্ত পদ্মা নদী থেকে একটি নৌকা নিয়ে গঙ্গা হয়ে মায়াপুর পর্যন্ত পর্যটন করেন। শ্রীল জয়পতাকা স্বামী মহারাজ এটি জেনে এরূপ একটি নৌযাত্রার পরিকল্পনা করেন। এর জন্যে তিনি প্রয়োজনীয় অনুমতি সংগ্রহ করেন একটি নৌকা ক্রয় করার জন্যে নিউইয়র্ক থেকে অর্থায়নের ব্যবস্থা করেন। শ্রীল জয়পতাকা স্বামী নিজে গিয়ে হাবড়ার ডায়মন্ডহারবার থেকে নৌকা কিনে মায়াপুর নিয়ে আসেন। শ্রীল প্রভুপাদের সাথে তাঁর একটি সংলাপে প্রচারের এই পদ্ধতিতে শ্রীল প্রভুপাদের আগ্রহ ফুটে উঠে-
জয়পতাকা – শ্রীল প্রভুপাদ, আপনি কি আজ গোশালা পরিভ্রমণ করতে চান, নাকি নৌকা ভ্রমণ?
শ্রীল প্রভুপাদ – নৌকা কোথায় রাখা? সোজা?
ভবানন্দ – নৌকা হুলোরঘাঁটে বাঁধা।
শ্রীল প্রভুপাদ – নৌকাই ভাল (হাসি)!(প্রাতঃভ্রমণ, মায়াপুর, ১৭ই জানুয়ারি, ১৯৭৬)
নৌকার ‘নিতাই পদ কমল’ নামটি শ্রীল প্রভুপাদই নির্ধারণ করে দেন। শীঘ্রই নৌকার জন্যে গৌর-নিতাই বিগ্রহ মায়াপুরে শুভবিজয় করেন, এবং শ্রীল প্রভুপাদ নিজে তাঁদের নৌকায় প্রতিষ্ঠিত করেন।
ফুড ফর লাইফ
শ্রীল প্রভুপাদ একদা এক চিঠিতে মায়াপুরের ভক্তদের উদ্দেশ্যে তাঁর অভিপ্রায় ব্যক্ত করেন – ‘আমি চাই তোমরা প্রতিদিন অন্তত একশ’ জন লোককে প্রসাদ বিতরণ কর এবং সারা নদীয়াজুড়ে এর খবর ছড়িয়ে দাও, যাতে করে জনগণ এখানে এসে প্রসাদ গ্রহণের সুযোগ লাভ করে।’ ১৯৭৩ সালে প্রসাদ বিতরণের বিবরণী জেনে শ্রীল প্রভুপাদ তাঁর সন্তুষ্টির কথা ভক্তদের উদ্দেশ্যে এক চিঠিতে জ্ঞাপন করেন। ১৯৭৪ সালে শ্রীল প্রভুপাদ মায়াপুরে প্রসাদ বিতরণের জন্যে একটি বিশাল সমাবেশস্থলের জন্যে তাঁর অভিপ্রায় ব্যক্ত করেন, যেন হাজার হাজার মানুষ একসাথে প্রসাদ গ্রহণের সুযোগ পায়।
১৯৭৮ সালের পশ্চিমবঙ্গের প্রলয়ঙ্কারি বন্যার দিনগুলিতে শ্রীল জয়পতাকা স্বামী মহারাজ বন্যার জলরাশি ও নৌকার অপ্রতুলতাকে উপেক্ষা করে বারংবার জীবনের ঝুঁকি নিয়ে বাড়ির ছাদে, গাছের মাথায় আশ্রয় নেয়া অসহায় মানুষদের মাঝে জীবনরক্ষাকারী ত্রাণসামগ্রী বিতরণ করতে ছুটে যান। তাঁর এই অবদান ও অন্যান্য নিঃস্বার্থ সেবার কথা স্মরণ করে কৃতজ্ঞতাস্বরূপ প্রায় ১০ হাজার গ্রামবাসী জয়পতাকা স্বামীর ভারতীয় নাগরিকত্বের জন্যে কেন্দ্রীয় সরকারের নিকট এক আবেদনে স্বাক্ষর করেন। ১৯৭৮ সালে কেন্দ্রীয় স্বরাষ্ট্র মন্ত্রণালয় তাঁর নাগরিকত্বের অনুমোদন দান করে।
শ্রীল জয়পতাকা স্বামী মহারাজ, ইসকনের ফুড ফর লাইফ ও অন্যান্য খাদ্য ত্রাণ কর্মসূচির বিশ্বজনীন সভাপতি। শ্রীল অদ্বৈত আচার্যের বংশধর স্বয়ং বার্ষিক শান্তিপুর মহাপ্রসাদ মহোৎসবের দায়িত্বভার শ্রীল জয়পতাকা স্বামী মহারাজের হস্তে সমর্পণ করেন।
মায়াপুর মণ্ডল পরিক্রমা ও অন্যান্য তীর্থযাত্রা
শ্রীল প্রভুপাদ মায়াপুরকে এমন একটি কেন্দ্র হিসেবে গড়ে তুলতে চেয়েছিলেন, যেখানে সারাবিশ্বের ভক্তেরা একত্রিত হয়ে সঙ্গ লাভ করতে পারে এবং আধ্যাত্মিকভাবে সবল হয়ে প্রচারকার্যে মনোনিবেশ করতে পারে। ১৯৭৪ সালের মার্চে মায়াপুরে প্রথম গৌরপূর্ণিমা মহোৎসবের আয়োজন করা হয়। আমেরিকা, ইংল্যান্ড, ইউরোপ, দক্ষিন আমেরিকা, অস্ট্রেলিয়া, ভারত ও বিশ্বের নানান প্রান্ত থেকে প্রায় ৪০০ ভক্ত এই মহোৎসবে যোগদান করেন।
১৯৭৪ সালেই প্রথম বারের মত শ্রীল জয়পতাকা স্বামী মহারাজ ভক্তদের নিয়ে গৌরলীলাভূমি সমূহে পরিক্রমার আয়োজন করেন। মায়াপুরের পরিক্রমা ছিল ভক্তদের ভারত তীর্থযাত্রার প্রথমাংশ। ১০ দিন পর তাঁদের জন্যে বৃন্দাবন যাত্রা নির্ধারিত ছিল।
সেই সময় থেকেই নবদ্বীপ মণ্ডল পরিক্রমার সূচনা, যা এখনও চলমান এবং উত্তরোত্তর বর্ধমান। এই পরিক্রমায় শ্রীল জয়পতাকা স্বামী মহারাজ ভক্তদের পারমার্থিক প্রগতির দিকটিই শুধু নিশ্চিত করেন না, একজন দক্ষ আয়োজকের মতন সকল অংশগ্রহণকারীর স্বাচ্ছন্দ্যের ব্যাপারটিও নিশ্চিত করেন।
সাম্প্রতিক সময়ে শ্রীল জয়পতাকা স্বামী মহারাজ ‘গঙ্গা সাফারি’ প্রকল্পের প্রবর্তন করেছেন, যাতে করে শ্রীচৈতন্য মহাপ্রভুর লীলাধন্য নদীকূলবর্তী স্থানসমূহ পরিভ্রমণের সুযোগ হয়। ভারত এবং পার্শ্ববর্তী দেশসমূহের তীর্থসমূহে তিনি অনুরূপ তীর্থযাত্রার আয়োজন করেন, যার মাধ্যমে স্থানীয় ভক্তেরা কৃষ্ণভাবনার আশ্রয়ে বিদেশিরা কতটা তৃপ্ত তা জানার সুযোগ পায়, এবং বিদেশি ভক্তেরাও সেই তীর্থসমূহের কৃপাপ্রাপ্ত হয়। এই সকল তীর্থযাত্রাই খুবই সার্থক ও সুন্দরভাবে উদযাপিত হয়ে আসছে।
ভক্তিবেদান্ত স্বামী দাতব্য সংস্থার আজীবন সভাপতি
৫ই নভেম্বর, ১৯৭৭ সালে শ্রীল জয়পতাকা স্বামী মহারাজ শ্রীল প্রভুপাদের দর্শনলাভের জন্যে বৃন্দাবনে যান। শ্রীল প্রভুপাদ তাঁকে বলেন, ‘আমি ভক্তিবেদান্ত দাতব্য সংস্থা বানাতে যাচ্ছি। তুমি হবে এর আজীবন সভাপতি।’ শ্রীল জয়পতাকা স্বামী এসময় শ্রীল প্রভুপাদের কাছ থেকে সারস্বত পরিবারকে একত্র করার, শ্রীচৈতন্য মহাপ্রভুর ধাম সংরক্ষণ এবং তীর্থযাত্রীদের সেবা করার গুরুদায়িত্ব পান।
জিবিসি দায়িত্বসমূহ প্রতিপালন এবং অবিরত পরিভ্রমণ
ভারতে পদার্পণের ৯ বছর পর শুরু হয় তাঁর জিবিসি দায়িত্বসমূহ প্রতিপালন এবং বিশ্বব্যাপী অবিরাম পরিভ্রমণ। ১৯৭৯ সালে অবশেষে তিনি ভারতের নাগরিকত্ব লাভ করেন। শ্যামানন্দ প্রভু শ্রীল জয়পতাকা মহারাজকে একটি বিশ্ব পরিভ্রমণের টিকিট উপহার দেন এবং বিশ্বপরিব্রাজনে তাঁকে অনুপ্রাণিত করেন। ১৯৮০ সালে হৃদয়ানন্দ মহারাজ তাঁকে দক্ষিন আমেরিকা পরিভ্রমণের আমন্ত্রণ জানান। সেখান থেকেই দক্ষিন আমেরিকা, চিলি, পেরু, বলিভিয়া এবং দক্ষিন আমেরিকার অন্যান্য দেশসমূহে তাঁর পরিব্রাজনের সূত্রপাত।
১৯৮২ সালে হৃদয়ানন্দ মহারাজ, বলবন্ত প্রভু এবং রূপানুগ প্রভুর অনুরোধক্রমে শ্রীল জয়পতাকা স্বামী মহারাজ দক্ষিণ-পূর্ব আমেরিকায় একটি প্রচারকেন্দ্র স্থাপন করেন। সেখানে মহারাজের এই প্রীতিভ্রমণটিই পরিশেষে তাঁকে সেই অঞ্চলের জিবিসিরূপে ভূষিত করে।
১৯৮৪ সালে হংসদূত ইসকন পরিত্যাগ করেন, এবং সবার ভয় ছিল, মালয়েশিয়াও ইস্কনের হাতছাড়া হয়ে যাবে। তখন শ্রীল জয়পতাকা স্বামী মহারাজকে সেখানকার কেন্দ্র রক্ষার জন্যে মালয়েশিয়া পাঠানো হয়। তিনি সেখানে টানা ২১ দিন অবস্থান করেন, যা তাঁর জন্যে ছিল এক অনন্য কীর্তি। হরিসৌরি প্রভুর সাথে মিলিত প্রয়াসে তিনি সেখানকার পরিস্থিতি সামাল দিতে সক্ষম হন। তখন থেকেই মহারাজ মালয়েশিয়ার প্রচারের দায়িত্বে আছেন, পরবর্তীতে সিঙ্গাপুরও এর সাথে যুক্ত হয়।
শ্রীল জয়পতাকা স্বামী মহারাজ আসামেরও দায়িত্বপ্রাপ্ত জিবিসি। তাঁর যে বিশাল বিশাল করতাল (ঝম্প) কীর্তনের প্রেমোন্মাদনা বাড়িয়ে দেয়, সেগুলো ছিল আসামের ঐতিহ্যবাহী করতাল। তিনি আসামে এই করতাল জোড়া উপহার পেয়েছিলেন। যদিও আসামে এই করতাল একটু ভিন্নভাবে বাজানো হয়, শ্রীল জয়পাতাকা স্বামী তাঁর নিজস্ব আঙ্গিকে করতাল বাজাবার এই পদ্ধতি উদ্ভাবন করেছেন।
শ্রীল জয়পতাকা স্বামী পূর্ব ভারত তথা বাংলা, বিহার এবং উড়িষ্যার জিবিসি রূপে দায়িত্ব শুরু করেন। ১৯৮০-১৯৯৯ সালের মাঝে তিনি দক্ষিণ-পূর্ব আমেরিকা এবং দক্ষিণ আমেরিকার দায়িত্ব পান। তিনি ইকুয়েডর, পেরু, বলিভিয়া এবং চিলিরও দায়িত্বপ্রাপ্ত জিবিসি। বৃহত্তর মধ্যপ্রাচ্যেরও তিনি সহ-জিবিসি।
তিনি ভক্তিবৃক্ষ প্রচার এবং ভক্তিবৃক্ষ উন্নয়ন মন্ত্রণালয়েরও দায়িত্বপ্রাপ্ত মন্ত্রী, বিশ্ব হিন্দু ফেডারেশনের সহ-সভাপতি এবং সারস্বত পরিবারের আহবায়ক।
যখন তিনি ভারতবর্ষে ছিলেন, তিনি নিয়মিত পশ্চিমবঙ্গ এবং বাংলাদেশের গ্রামে গ্রামে সংকীর্তন পদযাত্রা এবং গ্রন্থ প্রচার করেছেন। পরবর্তীতে ভারতীয় নাগরিকত্ব লাভের পর তিনি যখন দেশ-বিদেশের ইস্কন নেতৃবৃন্দের আমন্ত্রণ পেতে শুরু করেন, তখন থেকেই শুরু হয় তাঁর অনন্ত যাত্রা। ভ্রমণ এজেন্টরাও তাঁর পরিভ্রমণের বিস্তৃতি দেখে হতবাক হয়ে যায়। তাঁর ভ্রমণ পরিকল্পনা এতটাই সুপরিকল্পিত যে এতো কম খরচে এর চেয়ে বেশি ভ্রমণ কোনোভাবেই সম্ভব নয়।
বিশ্বব্যাপী পরিব্রাজন করা শ্রীল জয়পতাকা স্বামী মহারাজের জন্যে যতটা আনন্দদায়ক, প্রচারের স্বার্থে তাঁকে ততটাই প্রতিকূলতার সন্মুখীন হতে হয়। কিছু কিছু দেশ ভ্রমণের সময় প্রচারের স্বার্থে তাঁকে তাঁর বৈষ্ণবীয় বেশাদি অন্তরালে রাখতে হয়, এটি তাঁর জন্য এক বিশাল আত্মত্যাগ।
মহোৎসব উদযাপন
শ্রীল জয়পতাকা মহারাজ জগন্নাথদেবের একান্ত ভক্ত, যে ভালবাসার কারনেই দেশে দেশে রথযাত্রা উদযাপনে সক্রিয় অংশগ্রহণ করেন তিনি। সান ফ্রান্সিস্কোর রথযাত্রার মাধ্যমেই তিনি সর্বপ্রথম ইসকনের সান্নিধ্যে আসেন, এবং শ্রীজগন্নাথ দেবের রথ নির্মাণই ছিল তাঁর সর্বপ্রথম সেবা। সেকারনে তাঁর বিশ্বাস, জগন্নাথের কৃপাতেই তিনি ভক্ত হতে পেরেছেন।
ভারতে তাঁর অবস্থানের প্রথম বছরেই তিনি পুরীর রথযাত্রায় অংশগ্রহণ করেন। তাঁর প্রতি শ্রীল প্রভুপাদের একটি ব্যক্তিগত নির্দেশনা ছিল পুরীতে জগন্নাথের সেবাকল্পে একটি মন্দির নির্মাণ, যার জন্যে এখনও তিনি অক্লান্ত পরিশ্রম করে যাচ্ছেন।
যখনই কোন স্থানে রথযাত্রার আয়োজন করা হয়, ভক্তেরা আগ্রহের সাথে শ্রীল জয়পতাকা স্বামী মহারাজকে আমন্ত্রণ জানান, কেননা তাঁর প্রেমোন্মত্ত কীর্তন এবং অক্লান্ত নৃত্য ভক্তদের জন্যে এক অশেষ অনুপ্রেরণা। শ্রীল জয়পতাকা স্বামী মহারাজও তাঁর অন্য সেবা ও ভ্রমণজনিত ক্লান্তি উপেক্ষা করে যত সম্ভব রথযাত্রায় অংশগ্রহণ করেন এবং নৃত্য-কীর্তনের মাধ্যমে জগন্নাথকে প্রসন্ন করেন।
সারস্বত গৌড়ীয় পরিবারকে একত্রিতকরণ
শুরুর দিকে শ্রীল জয়পতাকা স্বামী মহারাজ কলকাতা এবং মায়াপুরের গৌড়ীয় মঠসমূহে বেশ কিছুদিন অবস্থান করেছিলেন এবং সেসময় তিনি তাদেঁর আজীবন শ্রদ্ধা অর্জন করেছিলেন। এই অবস্থান সম্ভবত কৃষ্ণেরই পরিকল্পনা, কেননা পরবর্তীতে এই অবস্থান বেশ কিছু গৌড়ীয়মঠের সাথে তাঁর সম্পর্ক স্থাপনে সহায়ক হয়। যেহেতু তিনি বাংলা জানতেন, শ্রীল প্রভুপাদ শ্রীধর মহারাজ, গোবিন্দ মহারাজ এবং গৌড়ীয় মঠের অন্যান্যদের নিকট কোন বার্তা প্রেরণের প্রয়োজন হলে তাঁকে পাঠাতেন। তাই যখন শ্রীল প্রভুপাদ শ্রীল জয়পতাকা মহারাজকে সারস্বত পরিবারকে একত্রিত করার নির্দেশনা দিলেন, তিনি সেই পারমার্থিক পরিবারকে সংযুক্ত করতে প্রয়াসী হলেন। পাঁচ বছরেরও বেশি সময়ের অক্লান্ত পরিশ্রমের ফলে অবশেষে তিনি শ্রীল প্রভুপাদ এবং অন্যান্য প্রবীণ বৈষ্ণব যেমন ভক্তিপ্রমোদ পুরী মহারাজ প্রমুখের আশীর্বাদসিক্ত ‘সারস্বত গৌড়ীয় বৈষ্ণব সংঘ’ প্রতিষ্ঠা করতে সক্ষম হন। তিনি এই সংস্থার আহবায়ক।
শিষ্য গ্রহণ
দুটি মুহূর্ত শ্রীল জয়পতাকা স্বামী গুরুমহারাজ স্মরণ করেছেন যেখানে শ্রীল প্রভুপাদ তাঁকে বলেছিলেন, “তুমি শিষ্য গ্রহণ করার অনুমোদনপ্রাপ্ত হয়েছ। কিন্তু প্রকৃতপক্ষে শিষ্টাচার হচ্ছে গুরুদেবের উপস্থিতিতে তোমার তা করা উচিত নয়, অন্যথায় তুমি অনুমোদনপ্রাপ্ত হয়েছ।” এবং “তুমি একজন সন্ন্যাসী এবং তাই সন্ন্যাসীর শিষ্যগ্রহণের অনুমোদন রয়েছে। সন্ন্যাসের অর্থ এটিই, কিন্তু গুরুদেবের উপস্থিতিতে তুমি শিষ্যগ্রহণ করো না।”
১৯৭৭ সালে, যখন শ্রীল প্রভুপাদের স্বাস্থ্যের অবনতি ঘটছিল, তিনি একবার জয়পতাকা মহারাজকে জিজ্ঞেস করলেন, “তোমার জ্যোতিষী কি বলেন?” এবং জয়পতাকা মহারাজ উল্লেখ করলেন, “মায়াপুরে একজন জ্যোতিষী ছিলেন, যিনি দুই সপ্তাহ আগে ভবানন্দ প্রভুসহ আমাদের সংস্থার সকল পরিচালকদের কাছে প্রভুপাদের কোষ্ঠী গণনা করেন। তিনি বললেন যে প্রভুপাদ ছিলেন ভগবান কর্তৃক বিশেষভাবে ক্ষমতাপ্রাপ্ত এক প্রকার অবতার তাই তিনি আসা অথবা যাওয়ার সিদ্ধান্ত গ্রহণের ক্ষেত্রে স্বাধীন ছিলেন। তাঁর সম্পর্কে ভবিষ্যদ্বাণী করার সময় তিনি জানান, বুধ অন্য ঘরে সরে গেলে প্রভুপাদ ২৮ নভেম্বরের মধ্যে সুস্থ হয়ে যাবেন, আরেক মাস সময় লাগবে তাঁর স্বাস্থ্য পুনরুদ্ধারে এবং তারপর পরবর্তী সাত বছরে তিনি আর অসুস্থ হবেন না। (তমাল কৃষ্ণ গোস্বামী মহারাজের দিনলিপি থেকে)
যদিও সকল ভক্তরা এ ব্যাপারে আশাবাদী ছিলেন যে, প্রভুপাদ সুস্থ হয়ে উঠবেন, কিন্তু ১৯৭৭ সালের ১৪ই নভেম্বর কৃষ্ণকৃপাশ্রীমুর্তি এই ধরাধাম ছেড়ে চলে গেলেন। এর পূর্বে, তিনি যখন গুরুতর অসুস্থ ছিলেন, তাঁর পক্ষ থেকে দীক্ষাদানের অনুমতিপ্রাপ্ত এগারোজনের মধ্যে শ্রীল জয়পতাকা স্বামী মহারাজও একজন ছিলেন।
নিজ গুরুদেবের তিরোধানের পর সন্ন্যাসীদের শিষ্যগ্রহণ করার পদ্ধতি সংক্রান্ত শ্রীল প্রভুপাদের ব্যক্তিগত নির্দেশনা, যা তাঁর গ্রন্থসমূহে শিক্ষনীয়, সেটি হল, গুরুশিষ্য পরম্পরা ধারায় বর্তমান একজন গুরুদেবই দীক্ষাদান করতে পারেন; ব্রহ্মা হলেন বিশ্বব্রহ্মান্ডের প্রকৃত পারমার্থিক গুরুদেব, যেহেতু তিনি স্বয়ং ভগবানের কাছ থেকে দীক্ষাপ্রাপ্ত হয়েছেন। শ্রীমদ্ভাগবতের বার্তা গুরুশিষ্য পরম্পরায় প্রবাহিত হয়ে আসছে এবং শ্রীমদ্ভাগবতের শিক্ষা গ্রহণ করার জন্য একজন ব্যক্তির উচিত গুরুপরম্পরা ধারায় অধিষ্ঠিত বর্তমান ব্যক্তি বা পারমার্থিক গুরুদেবের শরণাগত হওয়া।
এবং এই তথ্য তাঁর পত্রেও প্রতিপন্ন হয়েছেঃ সাধারণত পারমার্থিক গুরুদেব ভগবানের নিত্য পার্ষদবর্গ হতে আসেন; কিন্তু নিত্যমুক্ত ব্যক্তির মূলনীতি অনুসরণকারী যে কেউই উপরে বর্ণিত ব্যক্তিবর্গের সমান যোগ্যতাসম্পন্ন। (জনার্দনকে পত্র,নিউইয়র্ক,২৬শে এপ্রিল,১৯৬৮)।
শ্রীল জয়পতাকা স্বামী মহারাজ গৌড়ীয় বৈষ্ণব সম্প্রদায়ের শ্রীল প্রভুপাদের শাখায় পারমার্থিক গুরুদেব হিসেবে শিষ্যগ্রহণ করতে শুরু করলেন। ইসকন এবং শ্রীল প্রভুপাদের প্রতি তাঁর আত্মোৎসর্গ ও আন্তরিকতায় অনুপ্রাণিত অনেক ভক্ত তাঁর নিকট থেকে দীক্ষাগ্রহণ করেন। অনেকে তাঁর দ্বারা অনুপ্রাণিত হতে থাকে এবং তাঁর কাছ থেকে দীক্ষাগ্রহণের জন্য আকাঙ্ক্ষা করে। শ্রীল প্রভুপাদের জ্যেষ্ঠ সন্ন্যাসী শিষ্য, জয়পতাকা স্বামী মহারাজ এই পর্যন্ত ১৪ জন ভক্তকে সন্ন্যাস দীক্ষাও দিয়েছেনঃ ভক্তি বিদ্যা পূর্ণ মহারাজ, ভানু মহারাজ, প্রভাবিষ্ণু মহারাজ, ভক্তিবিকাশ মহারাজ, মহাবিষ্ণু মহারাজ, গোপাল কৃষ্ণ মহারাজ, মুকুন্দ মহারাজ, ভক্তি ব্রজেন্দ্রনন্দন মহারাজ, ভক্তি পুরুষোত্তম মহারাজ, ভক্তি বৈদুর্য্য মাধব মহারাজ, ভক্তি রাঘব মহারাজ।
শ্রীল জয়পতাকা স্বামী কর্তৃক রচিত গ্রন্থসমূহ
বিশ্বজুড়ে ভ্রমণের প্রবল চাপ এবং বিভিন্ন সেবায় যুক্ত থাকার কারণে জয়পতাকা মহারাজ লিখতে খুব কম সময় পান। তবুও তিনি ভক্তিসিদ্ধান্ত সরস্বতী ঠাকুরের বাংলা কাব্য ‘বৈষ্ণব কে?’ গ্রন্থের অনুবাদ এবং ভাষ্য রচনা করেন। শাস্ত্রভিত্তিহীন কাল্পনিক ঋত্বিক মতবাদকে নিবারণ করতে তিনি ‘ঋত্বিক-মায়া-বাদ-শত দূষণী’ গ্রন্থ রচনা করেছেন, যেখানে নির্দিষ্ট সম্প্রদায়ের বর্তমান ধারা থেকে দীক্ষাগ্রহণের সমর্থনে ১০০টি যুক্তি তুলে ধরেছেন।
জয়পতাকা স্বামী মহারাজ যুক্ত বৈরাগ্যের নীতিতে সুদক্ষ এবং কৃষ্ণভাবনা প্রচারে তিনি সকল প্রকার আধুনিক সুবিধা ব্যবহার করেন। যখন ই-মেইল সুবিধা আসে, তখন মহারাজ তাঁর শিষ্যবৃন্দ এবং আগ্রহী অন্যসকলকে ই-মেইলের মাধ্যমে তাঁর সাথে যোগাযোগ রাখতে নির্দেশ দেন, যেহেতু তিনি বিশ্বজুড়ে ভ্রমণ করেন। একটি ই-মেইল সম্মেলনও হয়, যেখানে ভক্তরা তাঁকে কৃষ্ণভাবনাময় প্রশ্ন জিজ্ঞেস করে। এই প্রশ্ন ও উত্তরসমূহ “পারমার্থিক জিজ্ঞাসা” নামক গ্রন্থে সংকলিত হয়েছে।
মহারাজের চৈতন্য ভাগবত গ্রন্থের অনুবাদ, “প্রভুপাদ স্মরণামৃত” এবং ১০০টি লিপিকৃত প্রবচন প্রকাশনার অপেক্ষায় আছে।
ইসকনে শ্রীল জয়পতাকা স্বামী মহারাজের আরও কিছু ভূমিকা
১) পশ্চিমবঙ্গ, উড়িষ্যা, বিহার, আসাম, ত্রিপুরা, অন্ধ্রপ্রদেশ, কর্ণাটক, তামিলনাড়ু, কেরালা, বাংলাদেশ, নেপাল, শ্রীলঙ্কা, মালয়শিয়া, সিঙ্গাপুর, থাইল্যান্ড,আটলান্টা, হিলসবোরো, লিনচবার্গ, নিউ অর্লিন্স, ক্যারিরি, কলম্বিয়া, বলিভিয়া, চিলি, ইকোয়াডর, পেরু, আন্দামান দ্বীপপুঞ্জ, মেঘালয়, সিকিম, পন্ডিচেরি এবং ভুটান অঞ্চলে আঞ্চলিক সচিব সেবা।
২) জিবিসি কমিটি- সাংবিধানিক এবং আইন পর্যালোচনা কমিটির সদস্য, ইসকন পাবলিকেশন বোর্ডের সদস্য, মায়াপুর বৃন্দাবন উৎসব কমিটির সদস্য, দর্শনতত্ত্ব গবেষণা দল, বিগ্রহ সেবা গ্রন্থ কমিটির সদস্য, জিবিসি ইনকর্পোরেশান কমিটি, এক্সেকিউটর কমিটির সদস্য, এবং পুরীধাম উন্নয়ন কমিটির সদস্য।
৩) মায়াপুর সংক্রান্তঃ মায়াপুর উন্নয়ন কমিটির সদস্য, প্রদর্শনী ও বিনোদন পার্ক বিভাগের প্রধান, ভূমি বিভাগের প্রধান, গঙ্গা রক্ষা কমিটি, বিশ্বব্যাপী শ্রী মায়াপুর ধামের প্রচার, আঞ্চলিক জিবিসি সচিব এবং সহ-পরিচালক।
অলরাউন্ডার
শ্রীল জয়পতাকা স্বামী মহারাজ একজন অলরাউন্ডার। যখন তিনি গ্রন্থ বিতরণ করেন, সেটি সর্বোচ্চ নিবেদন ও আনন্দ নিয়ে করেন। যখন তিনি একটি উৎসব অথবা নামহট্টের আয়োজন করেন, সেটিও সর্বোচ্চ নিবেদন ও আনন্দ নিয়ে করেন। পৃথিবীতে এমন কোন জায়গা খুঁজে পাওয়া কঠিন হবে যেখানে তিনি ভ্রমণ করেননি এবং এমন কোন সেবা নেই যেটা তিনি নিজহাতে অন্তত একবার প্রচেষ্টা করেননি। গুরু, কৃষ্ণ এবং সাধুদের নির্দেশ হিসেবে প্রাপ্ত যেকোন সেবার দায়িত্ব গ্রহণ করে, জয়পতাকা স্বামী মহারাজ সেগুলো ভালবাসার সাথে সম্পাদন করে তাঁর নিত্য পারমার্থিক গুরুদেব ওঁ বিষ্ণুপাদ পরমহংস পরিব্রাজকাচার্য অষ্টোত্তরশত শ্রী শ্রীমৎ অভয়চরণারবিন্দ ভক্তিবেদান্ত স্বামী শ্রীল প্রভুপাদকে নিবেদন করেন।
http://mobile.spiritualsafari.com/?page_id=2167